62018TJ0690_RES
Vec T‑690/18
Sony Interactive Entertainment Europe Ltd
proti
Úradu Európskej únie pre duševné vlastníctvo
Rozsudok Všeobecného súdu (ôsma komora) z 19. decembra 2019
„Ochranná známka Európskej únie – Konanie vo veci zrušenia – Slovná ochranná známka Európskej únie Vita – Rozhodnutie prijaté v nadväznosti na zrušenie skoršieho rozhodnutia Všeobecným súdom – Článok 65 ods. 6 nariadenia (ES) č. 207/2009 [teraz článok 72 ods. 6 nariadenia (EÚ) 2017/1001] – Právna sila rozhodnutej veci“
Žaloba o neplatnosť – Zrušujúci rozsudok – Účinok – Povinnosť prijať vykonávacie opatrenia – Rozsah – Zohľadnenie odôvodnenia a výroku rozsudku – Spätná účinnosť zrušenia
(Nariadenie Rady č. 207/2009, článok 65 ods. 6)
(pozri body 45, 54)
Ochranná známka Európskej únie – Procedurálne ustanovenia – Odôvodnenie rozhodnutí – Článok 75, prvá veta nariadenia č. 207/2009 – Rovnaký rozsah ako rozsah článok 296 ZFEÚ
(Článok 296 ZFEÚ; nariadenie Rady č. 207/2009, článok 75, prvá veta)
(pozri bod 47)
Žaloba o neplatnosť – Prostriedky – Neexistencia alebo nedostatok odôvodnenia – Nesprávne posúdenie – Odlišnosť
(Články 263 a 296 ZFEÚ)
(pozri bod 48)
Súdne konanie – Právna sila rozhodnutej veci – Rozsah
(pozri bod 52)
Zhrnutie
V rozsudku Sony Interactive Entertainment Europe/EUIPO – Vieta Audio (Vita) (T‑690/18), vyhlásenom 19. decembra 2019, Všeobecný súd rozhodol o rozsahu právnej sily rozhodnutej veci, pokiaľ ide o jeho rozsudok Sony Computer Entertainment Europe/EUIPO – Vieta Audio (Vita) (ďalej len „rozsudok T‑35/16“) (
1
). Týmto rozsudkom Všeobecný súd zrušil rozhodnutie štvrtého odvolacieho senátu Úradu Európskej únie pre duševné vlastníctvo (EUIPO), týkajúce sa konania vo veci zrušenia (
2
) ochrannej známky Európskej únie Vita, ktoré bolo prijaté v nadväznosti na zrušenie skoršieho rozhodnutia piateho odvolacieho senátu (ďalej len „skoršie rozhodnutie“) Všeobecným súdom v jeho rozsudku T‑35/16.
Rozsudkom T‑35/16 Všeobecný súd zrušil skoršie rozhodnutie z dôvodu nedostatku odôvodnenia, ktorý bol uplatnený ex offo, pričom tiež poznamenal, že niektoré časti tohto skoršieho rozhodnutia neboli postihnuté nedostatkom odôvodnenia. Pokiaľ ide o tieto časti, štvrtý odvolací senát sa domnieval, že je viazaný závermi piateho odvolacieho senátu, keďže Všeobecný súd ich potvrdil.
V prejednávanej veci Všeobecný súd vyhovel žalobnému dôvodu žalobkyne, podľa ktorého si štvrtý odvolací senát nesplnil povinnosť prijať opatrenia na dosiahnutie súladu s rozsudkom T‑35/16 (
3
). Na jednej strane podľa Všeobecného súdu z jeho rozsudku T‑35/16 vyplýva, že Všeobecný súd sa nevyjadril k zákonnosti skoršieho rozhodnutia z meritórneho hľadiska a že právna sila rozhodnutej veci sa tak týka výlučne odôvodnenia skoršieho rozhodnutia ako podstatnej formálnej náležitosti, a nie jeho zákonnosti z meritórneho hľadiska. Na druhej strane Všeobecný súd uviedol, že právna sila rozhodnutej veci sa vzťahuje len na odôvodnenie rozsudku, ktoré je nevyhnutným podkladom pre jeho výrokovú časť, a z toho dôvodu ho nemožno oddeliť. V dôsledku toho časti skoršieho rozhodnutia, o ktorých Všeobecný súd konštatoval, že neboli zaťažené nedostatkom odôvodnenia, nemožno považovať za také, ktoré nadobudli právnu silu rozhodnutej veci.
Vzhľadom na vyššie uvedené Všeobecný súd dospel k záveru, že štvrtý odvolací senát nie je viazaný závermi piateho odvolacieho senátu, a preto je povinný opätovne rozhodnúť o všetkých relevantných otázkach týkajúcich sa zrušenia napadnutej ochrannej známky.
(
1
)	Rozsudok z 12. decembra 2017, Sony Computer Entertainment Europe/EUIPO – Vieta Audio (Vita) (T‑35/16, neuverejnený, EU:T:2017:886).
(
2
)	Podľa článku 51 ods. 1 písm. a) nariadenia Rady (ES) č. 207/2009 z 26. februára 2009 o ochrannej známke Európskej únie (Ú. v. EÚ L 78, 2009, s. 1).
(
3
)	Žalobný dôvod založený na porušení článku 65 ods. 6 nariadenia (ES) č. 207/2009.